Document ID: 31975L0524

Direktiva Komisije
z dne 25. julija 1975
o prilagoditvi tehničnemu napredku Direktive Sveta št. 71/320/EGS z dne 26. julija 1971 o približevanju zakonodaje držav članic v zvezi z zavornimi napravami za določene kategorije motornih vozil in njihove priklopnike
(75/524/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta št. 70/156/EGS [1] z dne 6. februarja 1970 o približevanju zakonodaje držav članic v zvezi s homologacijo motornih vozil in njihovih priklopnikov, kot je bila spremenjena z Aktom [2], ki je priložen Pogodbi o pristopu novih držav članic k EGS in ESJE, podpisani 22. januarja 1972 v Bruslju, zlasti njenega člena 11, 12 in 13,
ob upoštevanju Direktive Sveta št. 71/320/EGS [3] z dne 26. julija 1971 o približevanju zakonodaje držav članic v zvezi z zavornimi napravami za določene kategorije motornih vozil in njihove priklopnike, kot je bila spremenjena z Aktom [4], ki je priložen Pogodbi o pristopu novih držav članic k EGS in ESJE, podpisani 22. januarja 1972 v Bruslju, zlasti njenega člena 5,
ker je v Direktivi št. 74/132/EGS [5] z dne 11. februarja 1974 Komisija sprejela določbe, ki zgoraj navedeno Direktivo Sveta z dne 26. julija 1971 prilagajajo tehničnemu napredku; ker se te določbe nanašajo samo na porazdelilce zavornega tlaka, in torej ne tudi na pogoje združljivosti; ker bi morali biti ti pogoji odvisni od pogojev združljivosti med vlečnimi in vlečenimi vozili, da bi se izognili določenim skupinam vozil (vlečnih in vlečenih vozil), za katere obstaja velika verjetnost, da z vidika zaviranja ne bi mogle zagotoviti popolne varnosti; ker tehnični napredek danes omogoča sprejetje določb o združljivosti ter tudi njihovo pravilno izvajanje;
ker sprejemanje predpisov o pogojih združljivosti nujno zahteva spremembo predpisov v zvezi z napravo, ki omogoča uskladitev zavornega tlaka z obremenitvijo, navedenih v Prilogi k Direktivi Sveta št. 74/132/EGS;
ker bodo predpisi v zvezi s sistemi za preprečevanje blokiranja koles sprejeti pozneje; ker je torej, dokler ne začnejo veljati ti predpisi, nujno, da za vozila vseh kategorij, razen vozil v kategorijah O1 in O2, veljajo določbe te direktive, čeprav so opremljena z napravami za preprečevanje blokiranja koles;
ker ta direktiva predvideva zgodnejši datum uveljavitve spremenjenih določb in ker zato ni več upravičenega razloga za ohranitev določb odstavkov 2 in 3 člena 2 Direktive Komisije št. 74/132/EGS;
ker so določbe te direktive skladne z mnenjem Odbora za prilagajanje tehničnemu napredku direktiv o odpravljanju tehničnih ovir pri trgovanju v sektorju motornih vozil,
SPREJELA NASLEDNJO DIREKTIVO:
Člen 1
Odstavka 2 in 3 člena 2 Direktive Komisije št. 74/132/EGS z dne 11. februarja 1974 o prilagoditvi tehničnemu napredku Direktive Sveta z dne 26. julija 1971 o približevanju zakonodaje držav članic v zvezi z zavornimi napravami za določene kategorije motornih vozil in njihove priklopnike, se razveljavita z dnem sprejetja te direktive.
Člen 2
1. Priloge I, II in IX k Direktivi Sveta št. 71/320/EGS z dne 26. julija 1971 o približevanju zakonodaje držav članic v zvezi z zavornimi napravami za določene kategorije motornih vozil in njihove priklopnike, kot je bila spremenjena z Direktivo Komisije št. 74/132/EGS z dne 11. februarja 1974, se spremenijo, kot je razvidno iz Priloge k tej direktivi.
2. Do uveljavitve posebnih zahtev glede sistemov za preprečevanje blokiranja koles, veljajo za vozila v razredih M1, M2, M3, N1, N2, N3, O3 in O4, ki so opremljena s takšnimi sistemi določbe te direktive.
Člen 3
1. Od 1. januarja 1976 ne sme nobena država članica zaradi razlogov v zvezi z zavornimi napravami:
- zavrniti, glede tipa vozila, izdaje EGS-homologacije, izdaje dokumenta, navedenega v zadnji alinei člena 10(1) Direktive Sveta št. 70/156/EGS z dne 6. februarja 1970, ali izdaje nacionalne homologacije, ali
- prepovedati začetka obratovanja vozil,
če zavorne naprave takšnega tipa vozil ali takšnih vozil izpolnjujejo zahteve Direktive Sveta št. 71/320/EGS z dne 26. julija 1971, kot je bila nazadnje spremenjena s to direktivo.
2. Od 1. oktobra 1976 države članice:
- ne smejo več izdajati dokumenta, navedenega v zadnji alinei člena 10(1) Direktive Sveta št. 70/156/EGS z dne 6. februarja 1970 za tip vozila, katerega zavorne naprave ne izpolnjujejo zahtev Direktive Sveta št. 71/320/EGS z dne 26. julija 1971, kot je bila nazadnje spremenjena s to direktivo,
- lahko zavrnejo izdajo nacionalne homologacije za tip vozila, katerega zavorne naprave ne izpolnjujejo zahtev Direktive Sveta št. 71/320/EGS z dne 26. julija 1971, kot je bila nazadnje spremenjena s to direktivo.
3. Od 1. oktobra 1976 lahko države članice lahko prepovejo začetek obratovanja vozil, katerih zavorne naprave ne izpolnjujejo zahtev Direktive Sveta št. 71/320/EGS z dne 26. julija 1971, kot je bila nazadnje spremenjena s to direktivo.
4. Države članice sprejmejo in objavijo predpise, ki so potrebni za uskladitev s to direktivo, najpozneje do 1. januarja 1976 in o tem takoj obvestijo Komisijo.
Člen 4
Ta direktiva je naslovljena na države članice.
V Bruslju, 25. julija 1975

Labels: 7
8